Heilbrigðisráðuneytið

Skógarhlíð 6

105 Reykjavík

Reykjavík, 16. desember 2019

1912016/0.4.0/lrs

**Efni: Umsögn embættis landlæknis um reglugerð um breytingu á reglugerð nr. 1121/2012, um menntun, réttindi og skyldur tannlækna og skilyrði til að hljóta starfsleyfi og sérfræðileyfi**

Vísað er til tölvubréfs heilbrigðisráðuneytisins, dags. 3. desember 2019, þar sem vakin er athygli á því að drög að reglugerð um breytingu á reglugerð nr. 1121/2012 hafi verið birt á Samráðsgátt stjórnvalda og verði þar til umsagnar til 17. desember nk.

Á Samráðsgáttinni kemur fram að breytingin lúti að því að skýra réttarstöðu þeirra tannlækna sem hyggist leggja stund á sérfræðigreinar í tannlækningum.

Landlæknir er sammála því áliti ráðuneytisins að breyta þurfi umræddri reglugerð þar sem óljóst þykir, í kjölfar úrskurðar heilbrigðisráðuneytisins nr. 9/2019, hvaða ákvæði eiga við um samfélagstannlækningar. Að mati landlæknis þarf að skerpa á því, í tillögum heilbrigðis­ráðuneytisins að breytingum á reglugerð nr. 1121/2012, að sérfræðinám í samfélagstannlækningum er skilgreint fræðilegt og verklegt nám sem uppfylla skal þær kröfur sem gerðar eru við viðkomandi háskóla og viðurkennt er af heilbrigðisyfirvöldum hér á landi og heilbrigðisyfirvöldum þess ríkis þar sem námið var stundað. Einnig túlkar landlæknir það svo að c liður í 6. gr. b í drögunum eigi einnig við um samfélagstannlækningar og sé í raun tilvísun í meistara- eða doktorspróf.

Landlæknir telur nauðsynlegt að fram komi sú krafa í 6. gr. a. að umsækjandi um sérfræðileyfi í samfélagstannlækningum hafi lokið **skilgreindu sérfræðinámi** við háskóla eða sambærilegu námi og uppfyllt þær kröfur sem gerðar eru við viðkomandi háskóla sem viðurkenndur er af heilbrigðisyfirvöldum hér á landi og heilbrigðisyfirvöldum þess ríkis þar sem námið var stundað. Þar að auki verði gerð krafa um að umsækjandi hafi lokið skilgreindu meistara- eða doktorsprófi í samfélagstannlækningum og leggi fram fram tvær fræðigreinar sem birst hafi í viðurkenndu sérfræðitímariti.

Þá leggur landlæknir enn fremur til að krafa um framlagningu sex sjúkraskráa, sem umsækjandi um sérfræðileyfi í klínískum sérgreinum leggur fram vegna tilfella sem hann hefur sjálfur unnið, verði tölusett sem liður d. í 6. gr. b. reglugerðar nr. 1121/2012.

Landlæknir telur óraunhæft að veita sérfræðiréttindi í tannlækningum á þeim grundvelli að umsækjandi hafi einungis lokið meistaranámi eða eingöngu fengið birtar tvær fræðigreinar í viðurkenndum sérfræðitímaritum og að mistök hafi átt sér stað þegar orðið „eða“ var notað í stað „og“ í sérkröfum fyrir sérfræðileyfi í samfélagstannlækningum í núverandi reglugerð nr. 1121/2012.

Þá er vakin athygli á því að mistök hafi átt sér stað við samningu núverandi reglugerðar en í 3. mgr. 3. gr. reglugerðar nr. 1121/2012 segir: „Þá er heimilt að veita sérfræðileyfi…..“. Hér eigi að standa „Þá er heimilt að veita **starfsleyfi**…..“.

Virðingarfyllst,

Lilja Rún Sigurðardóttir,

lögfræðingur